Helen Reimensnyder Martin

Helen Reimensnyder Martin (Lancaster, 1868ko urriaren 18a – New Canaan, 1939ko ekainaren 29a) estatubatuar idazlea izan zen.

 Bizitza 

 Haurtzaroa eta ikasketak 
Martin 1868ko urriaren 18an jaio zen Lancasterren, Pennsylvanian, Cornelius Reimensnyder eta Henrietta Thurman Reimensnyderren seme-alabetatik bosgarrena. Bere aita etorkin alemaniarra eta artzain luterotarra zen, eta Lancasterren finkatu aurretik Ohion aritu zen. Martinen lagunek «Bill» deitzen zioten, bere gurasoek mutil bat espero zutelako eta William Allen izena jarri nahi ziotelako, Ohioko gobernadorea zen amaren osabaren omenez. Swarthmore Collegen eta Radcliffe Collegen ikasi zuen.

 Idazle ibilbidea 
35 eleberri eta ipuin ugari argitaratu zituen 1896 eta 1939 artean. Bere lanak emakumeen zapalkuntzan zentratu zen, bi gaitan bereziki: goi klaseko gizarte zuri sofistikatuan eta Pennsylvaniako alemaniar-estatubatuar nekazarien bizitzan. Goi klaseko gizarteari buruzko eleberriek ez zuten harrera onik izan tokiko ohituren gaineko eleberriek arrakasta lortu arte. Beverly Seatonen ustez, Martinek Pennsylvaniako alemaniarrak erabili zituen gizartea kritikatzeko eta bere ikuspuntu feminista sustatzeko, haien kultura ezezaguna baitzen estatubatuar gehienentzat, eta horrek lagundu zion egileari emakumeen eta haurren eskubideei buruzko iritzi polemikoak adierazten. Hala ere, Martinen obrak estereotipo negatiboak ere sortu zituen, eta Pennsylvaniako alemaniar askok aurka egin zioten beren kulturaren irudikapen estereotipatuei.

Martinen eleberririk ezagunena bere lehen liburuetako bat da, Tillie: A Mennonite Maid. Bere idazlanetan ohikoa den bezala, liburu horretan ere Pennsylvaniako emakume alemaniarrak gizon krudel eta zikoitzek eta gizarte patriarkalak zapaltzen dituzte. Martinen emakumezko pertsonaia guztiek bezala, Tilliek bere komunitate menonita errepresibotik ihes egiten du hezkuntzari eta lan independenteari esker.

Sabina, A Story of the Amish (1905) inoiz argitaratu den amishei buruzko lehen eleberri erromantikoa izan daiteke. Igarmena duen emakume amish gazte baten istorioa kontatzen du.

Tillie: A Mennonite Maid eta Barnabetta (Erstwhile Susan) Broadwayko antzezlan bihurtu ziren. Martinen lau idazlan zinemarako moldatu zituzten: Erstwhile Susan (1919), Tillie (1922), The Snob (1924) eta The Parasite (1925).

 Bizitza pertsonala 
1899an, Helen Reimensnyder Frederic C. Martin musika irakaslearekin ezkondu zen. Senar-emazteak Harrisburgen (Pennsylvania) finkatu ziren. 1904 inguruan, bere lehen haurra izan zuten, haurtzaroan hil zena, eta geroago beste seme bat eta alaba bat. Frederic C. Martin 1936an hil zen.

 Lanak 

 Erreferentziak 

 Kanpo estekak 

Kategoria:Pennsylvaniarrak
Kategoria:Alemaniar estatubatuarrak
Kategoria:Ameriketako Estatu Batuetako eleberrigileak
Kategoria:Emakume eleberrigileak
Kategoria:Ingelesezko idazleak
Kategoria:XIX. mendeko emakume idazleak
Kategoria:XX. mendeko emakume idazleak